

**MINISTRIA E FINANCAVE DHE EKONOMISË**

**DREJTORIA E APELIMIT TATIMOR**

Nr.\_\_\_\_\_\_\_\_\_prot. Tiranë, më\_\_\_.\_\_\_.2022

**V E N D I M**

Drejtoria e Apelimit Tatimor, në zbatim të kreut XIII të Ligjit nr. 9920, datë 19.05.2008 “Për Proçedurat Tatimore në R.SH.”, mori në shqyrtim kërkesën ankimore, që i përket:

KËRKUES: \_\_\_\_\_\_\_\_\_\_\_\_

OBJEKTI: Ankim ndaj njoftim vlerësimit, ku është përcaktuar gjoba në masën 5.000 lekë për deklarim të vonuar të Formularit ESIG025 për periudhën 2021/10

Nga shqyrtimi paraprak i kërkesës ankimore, është konstatuar mungesa e dokumentacionit të përcaktuar në Udhëzimin nr. 24 të Ministrit të Financave, datë 02.09.2008 “Për Proçedurat Tatimore në R.SH.”, pika 106.2.4. Bazuar në pikën 106.2.5 të Udhëzimit nr. 24 të Ministrit të Financave, datë 02.09.2008 “Për Proçedurat Tatimore në R.SH.”, Drejtoria e Apelimit Tatimor ka kërkuar nga tatimpaguesi plotësimin e kërkesës ankimore me: aktin administrativ ku janë të pasqyruar detyrimet tatimore të ankimuara; kopje të zarfit postar nëpërmjet të cilit është marrë njoftim vlerësimi; çdo dokumentacion tjetër që ankimuesi e gjykon të rëndësishëm. Me shkresën protokolluar në D.A.T., tatimpaguesi ka plotësuar ankimin me dokumentacionin e kërkuar.

Bazuar në nenin 108, pikën 2, të Ligjit 9920/2008, Drejtoria e Apelimit Tatimor ka kërkuar nga Qendra Kombëtare e Biznesit: *informacion për periudhën (afatin) e kërkuar nga tatimpaguesi për të qëndruar në statusin “pezulluar”.*

Qendra Kombëtare e Biznesit bën me dije se: *tatimpaguesi ka aplikuar për pezullim aktiviteti me afat nga data 22.09.2021- 01.06.2022.*

Nga vijimi i shqyrtimit paraprak të kërkesës për apelim, konstatojmë se janë plotësuar kërkesat ligjore për marrjen në shqyrtim, kërkesa këto të përcaktuara në pikat 1, 2 dhe 3 të nenit 106, neni 107 dhe Udhëzimin e MF nr. 24, datë 02.09.2008 pika 106 e në vijim, pasi:

* Akti administrativ i ankimuar, është objekt apelimi.
* Kërkesa për apelim është paraqitur brenda afatit 30 ditor të përcaktuar.
* Lidhur me kërkesën ligjore të pagimit të detyrimit, konstatohet se akti administrativ përmban vetëm gjobë, pagesa e së cilës nuk është kusht për marrjen në shqyrtim të ankimit.

Me njoftim vlerësimin e ankimuar, tatimpaguesi është njoftuar për gjobat për deklarim të vonuar Formularit ESIG025, për periudhën Tetor 2021, bazuar në nenin 113, gërmën b), të Ligjit nr. 9920 datë 19.05.2008 “Për Procedurat Tatimore në RSH”.

\* \* \*

Tatimpaguesi kërkon anullimin e gjobës sipas njoftim vlerësimit duke pretenduar se bazuar në legjislacionin tatimor në fuqi, nuk ka detyrimin ligjor për deklarimin e Kontributeve të Sigurimeve Shoqërore dhe Shëndetsore për periudhën Tetor 2021 pasi ka deklaruar më 23.09.2021 në Q.K.B. pezullim veprimtarie.

\* \* \*

Drejtoria e Apelimit Tatimor, pas shqyrtimit të pretendimeve të tatimpaguesit dhe dokumentacionit bashkëlidhur kërkesës ankimore, e konsideron të drejtë dënimin dhe rrëzon ankimin duke theksuar se:

Neni 10, pika 1, e Ligjit nr. 9136 datë 11.09.2003 “Për Mbledhjen e Kontributeve të Detyrueshme të Sigurimeve Shoqërore dhe Shëndetsore në R.SH.” i ndryshuar sanksionon: *1. “Personi juridik dhe fizik i detyruar për të paguar kontribute, për çdo periudhë, duhet të deklarojë, në formë elektronike, në organin tatimor të dhënat e detyrimeve për kontributet në total dhe për çdo individ”.*

Ligji nr. 9136 datë 11.09.2003 “Për Mbledhjen e Kontributeve të Detyrueshme të Sigurimeve Shoqërore dhe Shëndetsore në R.SH.” i ndryshuar, neni 11, pika 1, gërma ç), lidhur me afatin e dorëzimit të deklaratës tatimore, përcakton:

*“1. Deklarimet e parashikuara në nenin 10 dhe pagesa e kontributeve bëhen në afatet e mëposhtme:*

*ç) nga personat fizike te regjistruar si tatimpagues te të tatimit të thjeshtuar mbi fitimin për biznesin e vogël, brenda datës 20 te muajit te pare pas përfundimit te çdo tremujori te vitit kalendarik. Deklarata ne këtë rast do te përfshijë personat e vetëpunësuar, punonjësit e papaguar te familjes, si dhe te punësuarit”.*

D.A.T. pas verifikimit në sistemin informatik C@TS konstaton se tatimpaguesi është person fizik me përgjegjësinë tatimore “tatim të thjeshtur të fitimit”, është regjistruar në Q.K.B. në datën 18.06.2021 dhe deklarimin e listëpagesës për periudhën Tetor 2021, tatimpaguesi duhej t’a kishtë bërë brenda datës 20.01.2022, në vijim të arsyetimit të mësipërm.

Në lidhje me pretendimin e tatimpaguesit se ka aplikuar për pezullim në datë 23.09.2021, D.A.T. bën me dije se neni 44 i Ligjit Nr.9920/2008, ndryshuar me Ligjin Nr.84/2014, datë 17.07.2014. Botuar në Fletoren Zyrtare Nr.126, datë 11.08.2014, neni 44 “Kalimi në regjistrin pasiv”, është përcaktuar se:

*1. Administrata tatimore transferon regjistrimin e tatimpaguesit nga regjistri aktiv në regjistrin pasiv, që mbahet nga administrata tatimore, në rast se përmbushet, të paktën, një nga kushtet e mëposhtme:*

*a) nuk ushtron më veprimtari tregtare për një periudhë tatimore prej 12 muajsh të njëpasnjëshëm;*

*b) nuk dorëzon deklaratën tatimore për një periudhë tatimore prej 12 muajsh të njëpasnjëshëm;*

*c) deklaron në QKB pezullim veprimtarie tregtare dhe paguan të gjitha detyrimet tatimore*

*2. Për periudhën e qëndrimit në regjistrin pasiv, tatimpaguesi nuk paraqet deklarata periodike tatimore dhe ndaj tij nuk llogariten gjoba për mosdeklarim tatimor.”*

Me Udhëzimin Nr.24/2008, i ndryshuar, pika 44.1.1 në zbatim të ligjit të sipërcituar, i ndryshuar, është përcaktuar se: *“Administrata tatimore ka të drejtë të kalojë regjistrimin e një personi të tatueshëm nga regjistri aktiv në regjistrin pasiv të personave të tatueshëm. Administrata tatimore, kalon regjistrimin e tatimpaguesit nga regjistri aktiv në regjistrin pasiv që mbahet nga administrata tatimore, në rast se përmbushet të paktën një nga kushtet e mëposhtme:*

*…*

*c) deklaron në Qendrën Kombëtare të Biznesit pezullim veprimtarie tregtare dhe kjo e fundit e ka miratuar pezullimin, i cili i është njoftuar edhe administratës tatimore. Qendra Kombëtare e Biznesit pranon pezullimin e aktivitetit të subjektit/tatimpaguesit vetëm kur nga ana e tij janë paguar të gjitha detyrimet tatimore në momentin e aplikimit për pezullimin e aktivitetit.*

“*Në kuptimin e shkronjës “c”, të gjithë tatimpaguesit që kanë deklaruar pezullimin e veprimtarisë në Qendrën Kombëtare të Biznesit, për një periudhë më shumë se 12 muaj të njëpasnjëshëm apo pa afat të përcaktuar, do të kalohen automatikisht nga sistemi, nga regjistri aktiv në regjistrin pasiv.”.*

Në pikën 44.1.5 të Udhëzimit Nr.24/2008 është përcaktuar se *“Kalimi ne regjistrin pasiv te Qendra Kombëtare e Biznesit., sipas procedurave te përcaktuara ne Ligjin "Për Qendrën Kombëtare te Regjistrimit", nuk është kusht për kalimin e këtij personi ne regjistrin pasiv te administratës tatimore për efekte tatimore…”*

Referuar dokumentacionit bashkëlidhur ankimit dhe informacionit të dhënë nga QKB, *tatimpaguesi ka aplikuar për pezullim aktiviteti me afat nga data 22.09.2021- 01.06.2022.*

Bazuar në dispozitën ligjore si më sipër, tatimpaguesit do të kalohen automatikisht nga sistemi tatimor, nga regjistri aktiv në regjistrin pasiv me kusht që pezullimi i veprimtarisë në QKB të jetë bërë për një periudhë më shumë se 12 muaj të njëpasnjëshëm apo pa afat të përcaktuar.

Në rastin konkret tatimpaguesi ka aplikuar për pezullim në QKB për një periudhë më pak se 12 muaj të njëpasnjëshëm.

Për rrjedhojë, tatimpaguesi nuk kalon në regjistrin pasiv të administratës tatimore dhe për periudhën Tetor 2021 ka detyrimin për të dorëzuar deklaratat tatimore.

Ligji nr. 9920, datë 19.05.2008 “Për Procedurat Tatimore në RSH”, neni 64, pika 1 përcakton se “*Tatimpaguesi dorëzon deklaratë të plotë dhe të saktë tatimore brenda afateve të përcaktuara në legjislacionin tatimor përkatës*”.

Udhëzimi nr. 24 datë 02.09.2008 “Për Proçedurat Tatimore Në Republikën E Shqipërisë” i ndryshuar, pika 65.1.2. parashikon:

*“Personi i tatueshëm paraqet deklaratat tatimore të çdo tatimi dhe të kontributeve te sigurimeve shoqërore e shëndetësore edhe në qoftë se ai, për periudhën tatimore nuk ka për të paguar detyrim tatimor apo kontribute, pasi detyrimi i tij mund te jete zero ose pasi ai mund te mos kete kryer aktivitet gjate asaj periudhe tatimore. Plotësimi i saktë i deklaratës, paraqitja dhe pagesa brenda afateve kohore të përcaktuara është detyrim ligjor për të gjithë personat e tatueshëm. Moszbatimi i këtij detyrimi ngarkon me përgjegjësi ligjore personin e tatueshëm dhe dënohet në bazë të ligjit dhe te këtij udhëzimi”.*

Sa më sipër, Drejtoria e Apelimit Tatimor, në zbatim të nenit 108, pika 3, gërma (a) të Ligjit Nr. 9920 datë 19.05.2008, “Për Proçedurat Tatimore në R.SH.” dhe pikës 108.3.3 gërma (b), të Udhëzimit nr. 24 datë 02.09.2008, i nxjerrë në zbatim të këtij ligji,

**V E N D O S I**

* Lënien në fuqi të aktit administrativ, njoftim vleresimit, ku është përcaktuar gjoba në masën 5.000 lekë për deklarim të vonuar të Formularit ESIG025 për periudhën 2021/10

Në zbatim të pikës 2 të nenit 109 të Ligjit nr. 9920 datë 19.05.2008, “Për Proçedurat Tatimore në R.Sh”, tatimpaguesi mund t’a kundërshtojë vendimin e Drejtorisë së Apelimit Tatimor në gjykatë brenda 30 ditëve kalendarike nga data e marrjes dijeni për këtë vendim.

**DREJTOR I APELIMIT TATIMOR**